སྡེ་དགེ་དབང་ཆེན་ནོར་བུ་ནི་ཕྱི་ལོ་༡༩༥༧ལོ་ནས་དམར་པོ་སྲིད་གཞུང་ལ་ངོ་ལོག་འགོ་འཛུགས་སྐབས་སུ་ཞུགས་མྱོངས་ལ།གླིང་ཚང་ས་ཁོངས་སུ་རྒྱ་ནག་དམར་པོའི་མཉམ་དུ་འཐབ་འཛིང་བྱས་སྐབས་རྒྱུ་ནོར་དང་ཁང་གཞིས་ཡོངས་རྫོགས་ཤོར་ཀྱང་།མཐར་༡༩༥༨ལོར་ཨ་འབྲུག་མགོན་པོ་བཀྲ་ཤིས་ཀྱི་དབུ་ཁྲིད་འོག་མདོ་སྟོད་ཆུ་བཞི་སྒང་དྲུག་གི་དམག་ཁོངས་སུ་ཞུགས་ཏེ།མགོ་ལོག་ཕྱག་མཚལ་སྤྲུལ་སྐུ་ཁོངས་ནས་དགྲ་རྒོལ་གདོང་ལེན་བྱེད་སྐབས་ཟླ་བ་གཅིག་གི་ནང་ལ་དགྲ་རྒོལ་ཐེངས་བཅུ་གཅིག་ཙམ་བྱས་པས་མཐར་ཨ་ཆེན་གངས་རྒྱལ་དང་མཚོ་སྐྱ་རིང་དང་སྔོ་རིང་སོགས་ལ་རྒྱ་དམག་ཁག་གསུམ་ཙམ་གྱིས་བསྐོར་ནས་སྤྲུལ་སྐུ་ཁོང་གཙོས་བོད་མི་སྟོང་ཕྲག་སུམ་ཅུ་སོ་ལྔ་ལྷག་ཙམ་གྱི་ཚེ་སྲོག་ཤོར་ཡོད།སྤྱིར་ཕྲན་རང་ཉིད་བྱ་རྒོད་རྣམ་རྒྱལ་རྡོ་རྗེའི་དཔོན་ཞབས་སུ་གཏོགས་ཤིང་།སྤྱི་ལོ་༡༩༥༩ལོར་མཐར་བཙན་བྱོལ་དུ་འབྱོར་རྗེས་༡༩༦༠ལོར་ཨ་འབྲུག་མགོན་པོ་བཀྲ་ཤིས་དང་བྱ་རྒོད་རྣམ་རྒྱལ་རྡོ་རྗེ།འབའ་བ་རྒན་ཡེ་ཤེས་གསུམ་གྱིས་གློ་མུ་སུ་ཐང་དུ་ཆུ་སྒང་སྒྲིགས་འཛུགས་དམག་སྒར་བཙུགས་པ་ནས་བཟུང་ལོ་ལྔ་ཡི་རིང་དམག་གི་ལྔ་དཔོན་བྱས་ཤིང་།སྤྱི་ལོ་༡༩༦༦ལོར་རྒན་ཡེ་ཤེས་ནས་ཕྲན་རང་ཉིད་ལས་ཁུངས་ཨ་མའི་དོ་བདག་འགན་འཛིན་དགོས་པའི་བཀའ་ཕེབས་དོན་ལྟར་སྤྱི་ལོ་༡༩༧༤བར་དེ་དོན་ཞབས་ཞུ་ཞུས་ཁུལ་བྱས་པ་ཡིན།མཐར་ཕྲན་གྱི་རེ་སྨོན་ལ་༧སྤྱི་ནོར་གོང་ས་སྐྱབས་མགོན་ཆེན་པོའི་སྐུ་ཚེ་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་ལྷུན་གྱིས་འགྲུབ་སྟེ་བོད་ཀྱི་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་དང་།ལྷག་དོན་མདོ་སྟོད་ཆུ་བཞི་སྒང་དྲུག་གི་འགལ་རྐྱེན་མི་མཐུན་པའི་ཕྱོགས་ཐམས་ཅད་ཞི་ཞིང་མཐུན་པའི་སྨོན་འདུན་ཞུ་རྒྱུ་དང་བཅས་པའི་ལོ་རྒྱུས་སུ།